Coupang แบรนด์ E-Commerce อันดับ 1 ของเกาหลีใต้
หากพูดถึงแบรนด์ธุรกิจ E-Commerce ชื่อดังในแต่ละประเทศ คนอเมริกัน อาจนึกถึง Amazon คนจีน อาจนึกถึง Alibaba คนไทย อาจนึกถึง Lazada หรือ Shopee แต่ถ้าเป็นที่เกาหลีใต้ ผู้ครองตลาดอยู่มีชื่อว่า “Coupang”
8 ก.พ. 2563

Coupang แบรนด์ E-Commerce อันดับ 1 ของเกาหลีใต้ /โดย ลงทุนแมน
หากพูดถึงแบรนด์ธุรกิจ E-Commerce ชื่อดังในแต่ละประเทศ
คนอเมริกัน อาจนึกถึง Amazon
คนจีน อาจนึกถึง Alibaba
คนไทย อาจนึกถึง Lazada หรือ Shopee
แต่ถ้าเป็นที่เกาหลีใต้ ผู้ครองตลาดอยู่มีชื่อว่า “Coupang”
อะไรที่ทำให้แบรนด์นี้มีความแข็งแกร่ง 
จนแม้แต่ยักษ์ใหญ่ในวงการอย่าง Amazon ยังไม่กล้าเข้าไปแข่งขันด้วย
ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
Coupang เป็นบริษัทค้าปลีกออนไลน์ จากประเทศเกาหลีใต้
ก่อตั้งขึ้นเมื่อปี 2010 โดยนายคิม บอม
เขาเป็นคนเกาหลี แต่ไปเติบโตที่สหรัฐอเมริกา
และได้เข้าเรียนในมหาวิทยาลัย Harvard
แต่เรียนได้แค่ครึ่งปี ก็ลาออกมาสร้างธุรกิจของตนเอง
เริ่มแรก Coupang ให้บริการเสนอดีลส่วนลดสินค้ารายวัน
แต่หลังจากเห็นแนวโน้มการเติบโตของอินเทอร์เน็ต
จึงได้ปรับเปลี่ยนรูปแบบธุรกิจ
มาเป็นแพลตฟอร์มออนไลน์สำหรับให้คนมาซื้อขายสินค้ากัน คล้ายกับ eBay
ผ่านไป 3 ปี แม้ธุรกิจจะประสบความสำเร็จและเริ่มสร้างผลกำไร
ถึงขนาดที่เตรียมจะระดมทุนครั้งแรก (IPO) ในตลาดหลักทรัพย์แล้ว
แต่บริษัทก็ยกเลิกกระบวนการไป เพราะต้องการเปลี่ยนธุรกิจของตัวเองอีกครั้งหนึ่ง
ซึ่งพวกเขามองว่า มันคงทำได้ยาก หากเป็นบริษัทมหาชนที่มีผู้ถือหุ้นหลายราย
คราวนี้คิม บอม เห็นว่าเทคโนโลยีก้าวหน้าไปมาก จนน่าจะสามารถสร้างบริการที่ทำให้ลูกค้าได้สินค้าที่ต้องการบนความสะดวกสบายสูงสุดได้
จึงพัฒนาแพลตฟอร์มเป็น E-Commerce แบบเต็มตัว ในลักษณะเดียวกับ Amazon
หัวใจสำคัญของธุรกิจค้าปลีกออนไลน์ยุคนี้ คือความรวดเร็วในการส่งของไปถึงมือลูกค้า
ดังนั้น Coupang จึงลงทุนสร้างเครือข่ายคลังสินค้าในพื้นที่จุดสำคัญ
โดยมีสต็อกของอยู่หลากหลายกว่า 5 ล้านรายการ ตั้งแต่วัตถุดิบอาหาร ไปจนถึงอุปกรณ์อิเล็กทรอนิกส์
และเสนอบริการจัดส่งที่รวดเร็ว เรียกว่า Rocket Delivery
ซึ่งจะมีกลุ่มพนักงานชื่อว่า Coupangmen ราว 5,000 คน คอยขนส่งสินค้าไปถึงที่หมายภายใน 24 ชั่วโมง
นอกจากนี้ บริษัทยังพบว่า ลูกค้ามักจะสั่งซื้อสินค้าตอนกลางคืน
จึงเพิ่มบริการพิเศษ ถ้าหากยืนยันคำสั่งซื้อก่อนเที่ยงคืน ก็จะได้รับของก่อน 7 โมงเช้า วันถัดมา
ปรากฏว่า บริการดังกล่าวสร้างความนิยมให้กับแบรนด์ Coupang เป็นอย่างมาก
ปัจจุบันแอปพลิเคชัน มียอดดาวน์โหลด 25 ล้านครั้ง หรือเกือบครึ่งหนึ่งของประชากรเกาหลีใต้ 51 ล้านคน
และมีผู้ใช้บริการประจำ (Active User) อยู่ 3.5 ล้านบัญชีต่อวัน
เนื่องจากเกาหลีใต้มีจำนวนประชากรหนาแน่น โดยเฉพาะในกรุงโซล มีคนอยู่อาศัย 16,000 คนต่อตารางกิโลเมตร และมีโครงสร้างระบบอินเทอร์เน็ตความเร็วสูงลำดับต้นๆ ของโลก
ส่งผลให้ E-Commerce และบริการเดลิเวอรี สามารถสเกลให้เป็นธุรกิจขนาดใหญ่ได้
ด้วยเหตุนี้ Coupang จึงเติบโตมีรายได้แตะหลักแสนล้าน และได้ถูกยกย่องให้เป็นเสมือน Amazon แห่งเกาหลีใต้
ปี 2014 รายได้ 9,000 ล้านบาท
ปี 2015 รายได้ 29,000 ล้านบาท
ปี 2016 รายได้ 50,000 ล้านบาท
ปี 2017 รายได้ 70,000 ล้านบาท
ปี 2018 รายได้ 115,000 ล้านบาท
ความสำเร็จนี้ดึงดูดกลุ่ม Venture Capital ชื่อดังอย่าง SoftBank และ Sequoia Capital เข้ามาลงทุน
ซึ่งในการระดมทุนล่าสุด บริษัทถูกประเมินมูลค่าธุรกิจไว้ที่ 274,000 ล้านบาท
ถือเป็นสตาร์ตอัปยูนิคอร์นที่ใหญ่สุดในเกาหลีใต้
เรื่องนี้ทำให้เจ้าของบริษัทอย่างนายคิม บอม มีทรัพย์สินส่วนตัวสูงถึง 30,400 ล้านบาท 
เป็นมหาเศรษฐีอายุน้อยที่สุดอันดับ 2 ของประเทศ
สิ่งที่น่าสนใจก็คือ แม้แต่ Amazon บริษัทค้าปลีกออนไลน์รายใหญ่ของโลก ก็ไม่ได้ทำตลาดในเกาหลีใต้อย่างจริงจัง เพราะผู้นำตลาดอย่าง Coupang ได้สร้างพื้นฐานเอาไว้แข็งแกร่ง จนยากที่จะสอดแทรกเข้าไปได้
และในอนาคต Coupang ก็มีแผนที่จะใช้โมเดลธุรกิจนี้ รุกไปในต่างประเทศ ที่ตัวเมืองมีประชากรหนาแน่น แต่มีระบบอินเทอร์เน็ตดี เหมือนเกาหลีใต้อีกด้วย
จากเรื่องราวนี้ เราจะเห็นแง่คิดว่า
ในยุคที่พฤติกรรมผู้บริโภค เปลี่ยนแปลงไปอย่างรวดเร็ว
ภาคธุรกิจควรมีความยืดหยุ่น ในการปรับตัวตามผู้บริโภคให้ทัน
ถึงแม้มันอาจพลิกโฉมหน้าของบริษัทไปโดยสิ้นเชิง
หรือต้องใช้เงินลงทุนมากแค่ไหน
แต่สุดท้าย ถ้าลูกค้ายังอยู่กับเรา และมันทำให้เติบโตได้
มันก็อาจจะคุ้มค่า เหมือนกรณีของ Coupang..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
References
-
-
-
-
-
-
-